Martfű Város Önkormányzata Képviselő-testületének

…../2012 (XI….) 
önkormányzati rendelete
a Bursa Hungarica Felsőoktatási Önkormányzati ösztöndíjpályázat helyi szabályairól szóló 29/2011. (IX.30.) önkormányzati rendelet módosításáról  
Martfű Város Önkormányzatának Képviselő-testülete Magyarország Alaptörvényének 32. cikk (2) bekezdésében meghatározott feladatkörében eljárva, a helyi önkormányzatokról szóló 1990. évi LXV. törvény 16. § (1) bekezdésében kapott felhatalmazás alapján a Bursa Hungarica Felsőoktatási Önkormányzati ösztöndíjpályázat helyi szabályairól szóló 29/2011. (IX.30.) önkormányzati rendeletet / továbbiakban Rendelet / az alábbiak szerint módosítja:
1. §

A rendelet 3. § (3) bekezdése helyébe a következő rendelkezés lép:

3. § (3) A pályázatot a Bursa Hungarica Elektronikus Pályázatkezelési és Együttműködési Rendszerben kell rögzíteni, és a  kinyomtatott, aláírt pályázati űrlapon kell benyújtani a Polgármesteri Hivatal Művelődési és  Szociális Irodájába. 
2. §

A Rendelet 7. § (5) bekezdése az alábbiak szerint módosul:

7. § (5) A támogatás összege: 5.000.-Ft/hó 

3. §
A Rendelet 2. §, 6. § (1) bekezdésében, 7. § (1) bekezdésében az Egészségügyi és Szociális Bizottság szövegrész helyébe az Egészségügyi, Foglalkoztatási és Szociális Bizottság szövegrész lép.

4. §
 (1) E rendelet a kihirdetését követő napon lép hatályba, azzal hogy rendelkezéseit a folyamatban lévő ügyekben is alkalmazni kell.

(2) E rendelet  hatályba lépését követő napon hatályát veszti.

         Dr. Kiss Edit                                                                                Szász Éva

         Polgármester                                                                                 jegyző

INDOKOLÁS 

A Bursa Hungarica Felsőoktatási Önkormányzati Ösztöndíjpályázat helyi szabályairól  szóló 29/2011. (IX.30.) önkormányzati rendelet módosítására.

A Bursa Hungarica Felsőoktatási Önkormányzati Ösztöndíjrendszer jogszabályi hátteréül a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III.26.) Kormányrendelet szolgál. 
A kormányrendelet nem szabályozza az ösztöndíj elbírálásának részletes szabályait, ezt a Képviselő-testület a Bursa Hungarica Felsőoktatási Önkormányzati Ösztöndíjpályázat helyi szabályairól  szóló 29/2011. (IX.30.) önkormányzati rendeletben szabályozta. A rendelet az ösztöndíj havi összegét 2.500. forintban határozta meg. 
Az elmúlt évben a pályázatban részt vevő hallgatók ösztöndíját a megyei önkormányzat nem támogatta, mivel a Jász-Nagykun-Szolnok Megyei Önkormányzat nem csatlakozott a pályázati rendszerhez. Az idei évben benyújtandó pályázati fordulóhoz sem nyújt támogatást a megyei önkormányzat, így a támogatás a  helyi rendeletben meghatározott havi összegének a pályázatkezelő által - az önkormányzati támogatással megegyező összegben - kiegészített összegű lesz.  A pályázók tehát havi 5000.-Ft támogatást kapnak, míg az elmúlt évet megelőzően a megyei támogatásban is részesülőknek ez az összeg  10.000.-Ft volt. A rendeletmódosítás a hallgatók magasabb összegű támogatáshoz jutását eredményezné. 

A rendeletmódosítás  követi az Általános Szerződési Feltételeknek megfelelően a pályázat rendszerében történt változást, mely szerint a  pályázóknak a Bursa Hungarica Elektronikus Pályázatkezelési és Együttműködési Rendszerben regisztrálniuk kell, és a pályázati űrlapot a rendszerben kell kitölteniük. A kinyomtatott űrlapot kell a kötelező mellékletekkel együtt eljuttatniuk az önkormányzathoz. A benyújtott pályázatok befogadását az önkormányzatnak az elektronikus rendszerben igazolnia kell.

A pályázat önkormányzati havi támogatásának 2.500.- Ft-ról 5000.-Ft-ra történő emelését a 2013-as  költségvetésben kell tervezni, ez azonban az elmúlt évek kiadásához képest nem jelentene jelentős többletkiadást, mert a helyi szociális ösztöndíj   átalakításával azok a  főiskolások akiket Bursa Hungarica ösztöndíjrendszerben is támogat az önkormányzat, alacsonyabb összegű helyi ösztöndíjban részesülnének. A Bursa Hungarica ösztöndíjpályázat támogatási összegének megemelésével azért lenne célszerűbb a szociálisan rászoruló felsőfokú tanulmányokat folytató martfűi hallgatókat támogatni, mivel a helyi támogatási összeget duplázza meg a pályázatkezelő.
A helyi szociális ösztöndíj megállapítása feltételeinek átalakítása folyamatban van. 

Részletes Indokolás

A Bursa Hungarica Felsőoktatási Önkormányzati Ösztöndíjpályázat elbírálásának helyi szabályairól szóló 29/2011. (IX. 30.) önkormányzati rendelet módosításához
1. §-hoz

A rendelet 3. § (3) bekezdése módosul. A pályázat benyújtásának módjában történt- az Általános Szerződési Feltételek szerinti – módosítást tartalmazza.
2. §-hoz

A Rendelet 7. § (5) bekezdése a támogatás összegének módosítását tartalmazza.

3. §-hoz

Az Egészségügyi, Foglalkoztatási és Szociális bizottság elnevezésének átvezetését tartalmazza.

4. §-hoz
A hatályba léptető, hatályon kívül helyező rendelkezéseket tartalmazza.

A Bursa Hungarica Felsőoktatási Önkormányzati Ösztöndíjpályázat elbírálásának helyi szabályairól szóló 29/2011. (IX. 30.) önkormányzati rendelet módosításának 
előzetes hatásvizsgálata
Társadalmi-gazdasági hatása: az önkormányzati rendelet módosításával   az ösztöndíjban részesülők  támogatási összege emelkedne, ami a szociálisan rászoruló felsőoktatásban részt vevő és a felsőoktatásban továbbtanulni szándékozó martfűi fiatalok támogatását biztosítaná.  
Költségvetési hatása: A költségvetési rendeletben biztosított a pályázatokhoz szükséges fedezet. A támogatási összeg emelése nem jelent jelentős többletkiadást, mivel a tervezett helyi szociális ösztöndíj átalakításával a tervezett összeg tartható.
Környezeti, egészségi hatása: nem mérhető hatás
Adminisztratív terheket befolyásoló hatása: Nem jár több adminisztrációval.
Egyéb hatása: nincs
A rendelet megalkotásának szükségessége: A rendelet módosításával a Bursa Hungarica Ösztöndíjban részesülők havi  támogatási összege 100%-ban emelkedne úgy hogy a helyi támogatási összeget a pályázatkezelő az önkormányzati támogatás összegével megegyezően támogatja. 
A rendelet megalkotása elmaradása esetén várható következmények:  A rendelet megalkotásának elmaradása esetén a szociálisan rászorult pályázók támogatásának  maximális támogatási összege az előző évet megelőző maximális összegekhez képest felére csökkene. 
A rendelet alkalmazásához szükséges feltételek: A jogszabály alkalmazásához szükséges személyi, szervezeti, tárgyi és pénzügyi feltételek rendelkezésre állnak.

